Kumelanpuisto

Kumelanpuisto eli Kumelan metsä on Riihimäen Kumelassa sijaitseva pihojen ympäröimä noin parin hehtaarin kokoinen metsä. Metsä on pääasiassa mustikkatyypin tuoretta kangasta ja pinnanmuodoiltaan alue on vaihteleva, mutta korkeuserot ovat pienet. Metsän keskiosan lakialueen ylispuusto on väljää, vanhaa männikköä. Muualla metsä on koivu- ja kuusivaltaista sekametsää, paikoin kuusisekametsää. Aluspuusto on kaikissa kerroksissa harvennettu väljäksi. Metsän aluskasvillisuus on yleisesti mustikan luonnehtimaa varvikkoa, jonka valtalajeina ovat mustikka, metsäkastikka, sananjalka, kielo, seinäsammal ja metsäkerrossammal sekä runsaina lajeina puolukka, oravanmarja, käenkaali, nuokkuhelmikkä, metsäkurjenpolvi ja lampaannata. Etenkin mäen laki ja valoisat kohdat ovat heinittyneitä, mutta ei niin voimakkaasti kuin muissa tuoreen ja lehtomaisen kankaan taajamametsissä. Metsässä kasvaa myös useita puutarhakarkulaisia sekä lintujen levittämänä että puutarhajätteen mukana kulkeutuneina. Oman vivahteensa metsään tuovat sen eteläosassa kasvavat viisi alppiruusupensasta, jotka ovat ilmeisesti istutettuja. Sijaintinsa puolesta metsä on huomionarvoinen lähiluontokohde sekä sopiva opetuskohteeksi. Lähteet